PREDIGT ZU FASTNACHT 7. Sonntag im JK, LJ C - 14. Februar 2010 - A  Die Mensch sinn gut awwer die Leit!    Letschtes Johr zu Fasenacht  hab isch wie schunn viele Johr gemacht  ä Predischt in meine Muttersprooch,  ehr liewe Leit, ehr wissens noch,  ä Predischt in schänschtem Pälzisch  ganz wie mer mein Schnawwl gewachse isch.  Isch wääß, es hot de meischte gfalle,  ä paar hänn des net fer so gut gehalle,  doch äni hot mer gsaat ganz ehrlisch,  dass des wor fer sie ganz herrlisch,  denn so hot se a mol gschluckt,  was in de Bibel isch gedruckt.    Ehr liewe Leit, ehr chrischtlische Persone,  de Jesus dut uns net veschone,  net emol zur Fastnachtszeit,  macht der uns des bissl Freid  eefach ämol wegzugucke  un die ganze Fugge,  die mer hän so iwwers Johr  er sieht a heit se  des ist wohr.  Was de Jesus angeprangert hot for zwäätausend Johr,  des isch a heit noch werklich wohr.  Mer kennt des zammefasse in äm Spruch, der gilt zu jeder Zeit:  Die Mensch sinn gut awwer die Leit!    Ehr liewe Chrischte, mer kennt jo määne,  mansche Leit, wollten bloß des Schlechte sähne,  die Bolze, wu die annre drehe,  die wollen sie am liebschte  sehe.  Denn ääns isch klar, uff alle Fäll  so wohr wie de Deiwel geheert in die Hell:  Die Witz, die wu mer täglich reiße,  die dun doch jo grad ääns beweise:  wann mer än Grund suchen, uns zu frääe,  dut die Schadenfreud an erschter Stelle stehe.  So kummt mehr in de Tat  zu dem schlechte Resultat:  Die Mensche sinn gut, ich wääß Bescheid;  awwer wer schlecht iss, des sinn die Leit.      De Jesus hot des gsaat ganz ohne Fugge:  wer Aage  hot, der soll mol gucke  ob er net hot in seine Blicke,  en große Balke, en ganze dicke.  Wann er määnt, er mißt entdecke  des Splitterle, wu im annere sei Aag dut stecke.  Es is doch so, unn sis ä Schann,  die Leit, wu määnen, dass mer grad kann  nur uff die Fehler von de annre deite  mit ein Zeigefinger, oder gar mit beide,  hänn die net selwer Dreck am Stecke,  schunscht missten se net immer die Fehler von de annere entdecke.    Es fängt schunn  a, zum Beispiel dähääm  wann isch des so richtig sähn:  Do hot en Kerl, son dolle Socke  dehäm des beschte Frääle hocke,  die dut em wäsche, biggle, koche  im Johr an zwääefachzig Woche,  geht schaffe noch, so newebei,  macht weg dem sai ganzi Sauerei.  Doch sieht er, der Dussel, der alt  an ehrm Hals ä kläne Falt,  ä paar Gramm zuviel an ehre Hifte  schunn haut er ab un er geht stifte.  Det ää mol der stolze Giggel  sich selwer betrachte in  seim Spiggel  sein Bierbauch, sei lichte Hoor, sei falsche Zähne,  dann wers klar, er mißt net määne,  dass er ällä wer jung gebliwwe.  Er det sisch schämme, sis net iwwertriwwe,  er det voll Reue kumme gekroche  zu seim Frääle, wu ers Herz gebroche;  er det bleiwe un wisst zu seim Glick  liewer des Splitterle als sein Balke so dick.    Doch geht des net nor de Männer so,  dass se drehn so Dinger do,  ach manchi Fraa dut nur bekrittle  an ehrm  Mann, was dut se den betitle  mit Name un Wörter, isch megt se net sage  du Alter, du Doller, es is zum beklage.        Eltre un Kinner, a die hänn so Mugge,  die streiten, kritisieren, un dun a bloß noch gugge,  was se annenanner aussesetze hänn   ach liewer Gott, nimmt des dann niemols ä Enn?  Politiker machen uns des vor in de erschte Reih,  die lossen kä gut Schtickl an de anner Partei.  Wann isch des so sähn, dann wääß isch Bescheid:  Die Mensche sinn gut awwer die Leit!    Denn meischtens kennen die, wu uff annere deite  am Enn sisch selwer am wennigschte leide,  sinn uzufridde, mit dem, was se hänn und was se sinn  denne fehlt halt ä bissl Lieb, do im Herzl drin,  die missen was veschteckle, sie wollens net zeige  äägene Fehler  do sinn sie zu feige.  Denne isch wischtisch, sie sagens in all Ewigkeit  Die Mensche sinn gut awwer mer sinn doch Leit!    Isch nemm mein Balke un  tragen jetzt fort,  isch werren a los, an ein ganz beschtimmte Ort.  Do hinne, der Beichtstuhl, ehr werm mers doch glaawe,  do kann mer sei Splitter un Balke hintrage.  Der isch doch gebaut, des isch keen Witz,  aus Slitter un Balke bis zu de Spitz.  Schmeissen se fort, die Splitter un Balke es isch höchsti Zeit  Sinn gute Mensche un peifen uff die Leit!    Isch jedenfalls fer meine Zwecke  du liewer des Gute bei annere entdecke.  So wie de Jesus, unseren  Mäschter und Gott  des immer widder a gemacht hot,  wu die Zöllner, die Sünder unn Ehebrecher  net verdammt und net nausgschmisse hot er.  Awwer änere Sort denne hot ers immer gewwe  jedoch nur, damit ach sie kummen zum richtische Lewe,  denne Heichler, wu gemment hänn sie sin bessere Leit,  denne hot er de Weg mit ein Zaunpfahl gedeit.    Im Grund kummts doch bloß uff äns druff a am Enn,  dass mer die Lieb vum liewe Gott im Herze henn,  dass unser Herz  isch uffgfillt bis zum hegschte Rand  mit Gottes Barmherzigkäät, mit seiner gute Hand.  Unn wann du mol widder sMaul nemme willscht zu voll  denk dra, un machs net zu doll!    De liewe Gott hot alle Mensche gern, a die dolle,  allminanner will er zu sisch hole.  Denn er wääß aa, ehr wissen Bescheid:  die Mensche sinn gut bees sinn die Leit!    So hot er ä guti Lösung parat:  Machen doch nimmi mit den dumme Spagat  des Splitterele suche wie des  Hoor in de Supp  un sein Balke verschteckle hinner de Jupp.  Gewwen eisch do kä so großi Mih  zu de Leit zu geheere, de Society,  Mensch sei net bled, machs wie dein Gott,  so wies de Jesus a gemacht hot.  Seien gscheit un bleiwen uffm Teppisch  werren ganz eefach Mensch  machens wie isch!  Nur so gibts fer eisch all Lewe in Ewigkeit  wann er gute Mensche sinn, un kää beese Leit!    Isch her jetzt uff, es isch an der Zeit  isch hab jo uff niemand  vun eisch persönlich gedeit,  isch hab bloß gepreddischt ä bissl deftig un pälzisch  ganz so wie mer mein Schnawwl gewachse isch.  Gewwen mers Gott un seinem Erbarmen,  dass mer all gute Mensche werrn oder sinn  In Ewigkeit. Amen.